Ամերիկյան հասարակությունը մնում է պառակտված
ԱՄՆ-ի նախագահ Դոնալդ Թրամփը մասնակցեց Արիզոնա նահանգում իր աջակիցների կազմակերպած հանրահավաքին, որի ժամանակ սուր քննադատության ենթարկեց իր քաղաքական հակառակորդներին, ինչպես նաև մամուլը: Նրա այցի ընթացքում փողոցում էին ինչպես նախագահի կողմնակիցներն, այնպես էլ՝ հակառակորդները։
ԱՄՆ-ի նախագահ Դոնալդ Թրամփը մասնակցեց Արիզոնա նահանգի Ֆենիքս քաղաքում իր աջակիցների կազմակերպած հանրահավաքին, որի ժամանակ անդրադարձավ Մեքսիկայի սահմանին նախատեսվող պատի կառուցմանը: «Այդ պատը կկառուցենք: Դեմոկրատները ցանկանում են տապալել դրա կառուցումը, սակայն հավատացեք՝ եթե նույնիսկ ստիպված լինենք դադարեցնել կառավարության աշխատանքները, միևնույն է, կկառուցենք այդ պատը»,- ասել է նախագահը: Նախագահն իր ելույթում անդրադարձավ նաև Արիզոնա նահանգի բարձրաստիճան սենատոր Ջոն Մաքքեյնին՝ առանց վերջինիս անունը հնչեցնելու: Սենատոր Մաքքեյնի քվեարկությունը Սենատում խանգարել էր հանրապետականներին հետ կանչել Օբամաքեյր օրենքը: Նախագահը խոսեց նաև վերջերս Շարլոթսվիլում տեղի ունեցած իրադարձությունների մասին: Նրա հայտարարությունը այդ դեպքերի առնչությամբ, որի ընթացքում սպանվել է ցույցին մասնակցած մի կին, իսկ 19 մարդ՝ վիրավորվել, քննադատության էր ենթարկվել հանրության կողմից: Թրամփն իր հերթին քննադատեց մամուլը՝ ընտրովի տեղեկատվություն տրամադրելու համար: «Նրանք չեն հաղորդում, որ ես խոսել եմ ընդդեմ ատելության, ծայրահեղականության և բռնության, ինչպես նաև խստորեն դատապարտել եմ նեոնացիզմը, սպիտակամորթ ազգայնականությունը և Կու-Կլուքս-Կլանը»,- հայտարարել է նախագահը: Ֆինիքսում ընթացող նախագահի այցին զուգահեռ ընթանում էին Թրամփի կողմնակիցների և ընդդիմախոսների հանրահավաքները: Թրամփի ընդդիմախոսները շարունակում են քննադատել նրա մոտեցումները: «Այս մարդը ոչինչ չի արել: Նա հարձակվումներ է գործում ընդդեմ իր քաղաքական հակառակորդների, եւ միայն իրեն ցուցադրում»,- ասում է Թրամփի ընդդիմախոս ցուցարարներից մեկը: Հակառակ թևի ներկայացուցիչներն էլ ընդգծում են իրենց աջակցությունը նախագահին: «Ես այստեղ եմ, քանի որ խոսքի ազատության կողմնակից եմ: Ես աջակցում եմ մեր նախագահին և նրա գործունեությունը: Ես այստեղ եմ դրա համար»,- ասում է Թրամփի աջակից Թոմ Թիհորթոնը: Դոնալդ Թրամփի նախագահության առաջին իսկ օրերից կարևոր մարտահրավերներից է հասարակության պառակտված լինելու հանգամանքը: Վերջին զարգացումներն ու Ֆինիքսի այցը ցույց են տալիս, որ խնդիրը շարունակում է մնալ արդիական: